My Kop Op 'n Blok! | Chris van der Westhuizen gesels oor musiek, boeke, gedigte en sommer alles en nog wat. | Bladsy 2
Posted by: mykopop | Vrydag 24 Augustus 2012
Taalgoggas en ander karakters
Camponotus fulvopilosus, oftewel "die kakiebroeke". Meer bekend as die balbyter.
Cobus Bester van RSG het blykbaar so 'n jaar gelede die Facebook-groep genaamd "Taalgoggas en Balbyters" begin, die doel kortliks, om "taalsake rond te skop."
Ek het eers so 'n paar weke gelede daarvan uitgevind en aangesluit. Ek geniet my regtig gate uit daar!
Daar word natuurlik in elke gesprek oor 'n taalkwessie ook twakgepraat asof dit 'n epidemie is, die kreatiwiteit om met kwinkslae vorendag te kom is ongelooflik.
Soos die naam aandui is dit allermins so formeel as 'n ander groep, "Die Afrikaanse Taalkomissie". Hier en daar is daar natuurlik 'n ou wat gewoonlik 'n gesprek in 'n ongewensde rigting wil laat neig, maar hulle word tereggewys en op die ou end word daar darem na die taalsaak teruggekeer.
Foto: Panoramio, verwerk
Die groep het op die oomblik so 1000+ lede. Dit lyk vir my baie van hulle werk in vertaling, taalversorging, joernalistiek en kreatiewe skryfkuns, maar ek sien darem ook gewone onderwysers en predikante. Ek is nie seker of ek die enigste rou amateurtaalkundige daar is nie.
Hoe lyk dit, kan ons 'n inval van nuwe goggatjies en kakiebroeke verwag?
Posted by: mykopop | Vrydag 6 Julie 2012
Gerrit Komrij, die Taalsmid
30 Maart 1944 – 5 Julie 2012
Ek het een keer 'n langerige stuk van Gerrit Komrij aangehaal, waar hy skryf oor die vrye vers. Ander verwysings na hom in my inskrywings mag nog vele wees.
Ek weet self nie vreeslik baie van hom nie, op Wikipedia word hy beskryf as "Dutch poet, novelist, translator, critic, polemic journalist and playwright."
Wat vir Afrikaanssprekendes van belang is, is die bundel "Die Afrikaanse poësie in 'n duisend en enkele verse" wat hy saamgestel het. Dis is in 1999 uitgegee.
Daarbenewens onthou ek nog die anagram wat hy gemaak het uit die letters van sy naam en van: "Ik rijm erg rot." Aangesien ek nog maar min of lank laas van sy eie digwerk gelees het, moes ek gaan soek om te sien of dit waar is of nie. Ek het op die volgende een afgekom waarvan ek hou:
Uit: 'Nieuwe gedichten',1999.
Posted by: mykopop | Dinsdag 12 Junie 2012
2008 Simonsvlei Merlot
Laas week was al my drinkwyn op, weens 'n gebrek aan geld en alherhande dinge wat my tyd opvreet sodat ek nie kans kry om by die wynwinkels uit te kom nie. Vrydagaand het ek in my rak vir bêrewyne gaan soek, ek dink toe ek hou nie eintlik van Merlot nie, en ek weet daar is 'n paar bottels Merlot wat ek 'n paar jaar gelede gekoop het, almal maar teen redelik bekostigbare pryse, om die rak te probeer volmaak. Let wel probeer, want dis ook iets wat nooit gebeur nie.
Om een of ander rede kies ek toe hierdie een. En wat 'n verassing! Ek dink partykeer is dit net 'n magiese oomblik van suikers, ensieme, tanien, sure, minerale en proeknoppies wat almal in die regte verhouding en toestand bymekaar kom. Ek wens ek kon wyne beskryf. Die enigste woorde waaraan ek kan dink om die een te probeer beskryf is "mellow" en fluweel.
Ek het die botteltjie tot Sondagmiddag vertroetel, dit het heel goed gehou met 'n vakuumproppie op. As ek nog van hierdie oesjaar kan kry, koop ek sowaar weer Merlot!